Велень озкс (илякс Велень пуре) - Кристозши ингольдень пингста мекольцесь ди инь оцю тундань мокшень озкссь, конась ётафневсь видемать аделамда меле. Кристозши мельдень пингста тя озкссь ётафневсь Тройцяда меле эли Пятруть самс. Озондоматне мольсть колмошка ши. Кафта шит анасть вярдень шкайхнень ширде пара сёра, колмоце шиня ётафнесть Ушманонь озкс (илякс Солдатонь озкс). Озонкшнесть башка: алятне пуромкшнесть Атянь озксс, аватне Бабань озксс. Озондоматне ётафневсть ляй търваса эли эшиня ваксса, шуфта ваксса. Кунардонь пингста, улема, озондсть репештяса. Озкснень пингста валонкшнезь озондыхнень ведьса аназь вярдень шкайхнень ширде пизепт эди козя сёра, тянди ёрясть вяри алхт, аназь сёрось шачель сяшка, конашка ал тюжась ди с. т.